Գնորդների տվյալների անվտանգ բազա: Նույնիսկ դպրոցականին է պարզ, որ ցանկացած բիզնեսում գնորդը առանցքային դերակատար է: Վաճառողները որքան էլ գրագետ և մոտիվացված լինեն, նույնիսկ ամենալավ ապրանքի համար եթե չկան գնորդներ, չկա վաճառք` չկա բիզնես: Այդ իսկ պատճառով բոլոր կազմակերպությունների գերխնդիրը պետք է լինի գնորդներին ճանաչելը, պահպանելը և ավելացնելը: Գնորդների բազան նրանց դասակարգված ցուցակն է` առկա, նախկին և պոտենցիալ: Եթե կազմակերպության գնորդների մասին ինֆորմացիան վաճառքի գործակալների թղթերի, տետրակների կամ ինչ որ կասկածելի excel ֆայլերի մեջ է, ապա կազմակերպությունը չի տիրապետում իր ամենակարևոր ոչ նյութական ակտիվին: Վաճառքի մասնագետին աշխատանքից ազատելու դեպքում, գործակալի խզբզած տետրակը կամ կասկածելի պարունակությամբ ֆայլերը որևէ օգուտ չեն տա և նոր աշխատակիցը կվատնի ահռելի ռեսուրսներ` ելման կետին հասնելու համար: Սովորաբար վաճառքի գործակալները խանդով են մոտենում իրենց գնորդներին և չեն ցանկանում նրանց մասին ինֆորմացիան տրամադրել որեւէ մեկին` ասելով, որ իրենք նունպես չունեն կամ դա ժամանակի կորուստ է: Այս արատավոր և կործանարար երևույթը տնօրինությունը պարտավոր է վերացնել գլխատելով. պետք է ստեղծվի տվյալների կենտրոնական պահոց և մշակվեն կանոնակարգեր` դասակարգված ինֆորմացիան հավաքագրելու, պահպանելու և արխիվացնելու նպատակով: